Alexander episcopus etc... dilectis filiis magistro et fratribus [ordinis Predicatorum] salutem etc... Pium [Fol. 13] est et consonum equitati ut vos qui abnegantes salubriter vosmet ipsos elegistis in paupertate Christo pauperi ad placitum familiari tanquam nichil habentes et omnia possidentes, illius intuitu, cujus vicarii sumus in terris illa prosequamur gratia per quam cultus ejus ampliari valeat et paupertas vestra in aliquo relevari. Hinc est quod nos, necessitatibus vestris paterno compatientes affectu, ut de hiis, que in ornamentis vel pro eis aut libris, seu fabrica luminaribus anniversario septimo vigesimo tricesimo sive aliis ad perpetuum cultum divinum, seu pro pitanciis ad sustentationem vestram aut indumentis vestris, vobis legantur, nulli canonicam justitiam aut portionem aliquam teneamini exhibere, devotioni vestre auctoritate presentium indulgemus; districtius inhibentes ne quis a vobis de premissis aliquid exigere vel extorquere presumat et sententias omnes excommunicationis, suspensionis et interdicti. Si quas in vos vel in aliquem vestrum seu executores testamentorum vel heredes decedentium seu benefactores vestros, communiter vel divisim, per quoscumque contra hujusmodi concessionem et inhibitionem nostram contingerit promulgari, decernentes irritas et inanes. Nulli ergo etc.... nostre concessionis, inhibitionis et con-[Fol. 13 v°]-stitutionis. Datum Laterani, III nonas januarii anno septimo.